---
title: Orø Posten
subtitle: Vores nye netavis?
date: 2023-01-31
author:
  - name: Kåre Hendriksen
    url: /om/personer/kaare_hendriksen/index.qmd
categories: [leder]
draft: true
---

Der sker mange spændende, sjove og hyggelige ting på Orø
– og der opstår ind i mellem problemer og udfordringer
som følge af stormflod, Region Sjællands beslutning om læge og tilsvarende.

På Orø har vi flere gode kommunikationskanaler
såsom foreningshjemmesider, facebookgrupper som *For os der bor på Orø,*
caféers og andre virksomheders hjemmesider,
samtalen med venner og naboer og ikke mindst den almindelige ’rygtebørs’.

Trods det er der flere, der ønsker en fælles og uafhængig ’nyhedsavis’
med redigerede artikler og rapportager om stort og småt.
Lidt som den savnede ”Orø Nyt”.

På Lokalforums visionsdag i foråret blev der derfor nedsat en lille,
midlertidig arbejdsgruppe,
der skulle se på mulighederne for at løbe en net-baseret avis i gang.
Gruppen afholdt et offentligt møde i november,
hvor de få deltagere tilbød at skrive en artikel til et første nummer,
og siden er det lykkedes at få et par mere til at sende et bidrag.

Du sidder nu med den første udgave af *Orø Posten*.

Af praktiske grunde vil *Orø Posten* udkomme som en hjemmeside.

Fremover må indholdet gerne blive større og bredere
med kortere og lidt længere artikler om f.eks.:

 * Aktuelle begivenheder og aktiviteter på Orø – eller udenfor øen, hvis det har betydning for os
 * Historiske artikler om Orø
 * Reportager om foreningers og erhvervslivets aktiviteter
 * Idéer til oplevelser i vores skønne natur og stemningsbilleder fra årstiden
 * Begivenheder, der kan udfordre vores levevilkår på Orø

Ja, listen kan blive meget længere.

Hovedprincippet er, at artikler og rapportager i *Orø Posten* skal være saglige og redigerede.

Hvis *Orø Posten* er noget, vi skal have glæde af fremover,
skal vi have flere med i arbejdsgruppen.
Vi skal have en redaktion, der læser og godkender artikler,
prioriterer indhold, vælger fotos mv.
Lige nu er redaktionen undertegnede – og det er ikke nok.

Vi har brug for nogen, der skriver artikler og reportager.
Det kan være en enkelt gang eller fast til hvert nummer.
Og der er brug for hjælp til korrekturlæsning, fotografering mv.

I første omgang er det håbet at udkomme fire gange om året,
og I må meget gerne sende indlæg til det kommende nummer.
**Deadline er mandag den 15. april**.

Send en mail til <kaarehendriksen@gmail.com> ,
hvis du har lyst til at bidrage i større eller mindre omfang.
Måske har du et bidrag til næste nummer?

Til slut en lille opfordring:
Hvis du kender nogen, der ikke har mulighed for at læse *Orø Posten* på nettet,
så print en kopi og giv den til vedkommende.

I håb om, at vi sammen kan få gang i og glæde af *Orø Posten*

Kåre Hendriksen
